J. Peter Burgess

J. Peter Burgess (født 1. juni 1961 i München, Tyskland) er filosof, statsviter og kulturhistoriker. Burgess var tilknyttet Institutt for fredsforskning (PRIO) fra 1998-2015. Han var også seniorforsker ved Centre of Law, Science, Technology and Society, Vrije Universiteit Brussel.  Han var i perioden 2001-2013 redaktør for tidsskiftet Security Dialogue, et internasjonalt anerkjent akademisk tidsskrift, dedikert til nyvinninger innen sikkerhetsforskning. Han var også redaktør for Routledge/PRIOs bokserie New Security Studies. Forskningen til Burgess knytter seg til møteflatene mellom kultur og politikk, hovedsakelig i Europa, og hans nyeste forskning konsentrerer seg om de etiske og teoretiske sidene ved sikkerhet og usikkerhet. Burgess har publisert 11 bøker og over 60 artikler innenfor filosofi, statsvitenskap, kjønnsforskning, kulturhistorie, sikkerhetsstudier og kulturteori. Han har bidratt til forskning og utenrikspolitikk i Norge, Frankrike, Polen og andre europeiske land. I tillegg har han utviklet og ledet et antall omfattende forskningsbaserte samarbeidsprosjekter med norske og europeiske samarbeidspartnere.


== Bakgrunn ==
Burgess vokste opp i Midtvesten i USA. I 1983 tok han en bachelorgrad i ingeniørfag og anvendt fysikk ved Universitetet i Colorado, Boulder. Han skiftet deretter fokus til europeisk litteratur og litteraturteori og fullførte en ny bachelorgrad i engelsk litteratur ved Universitetet i Iowa i 1984, en mastergrad i litteraturvitenskap i 1986 ved Universitetet i Chicago og en MPhil på fransk i 1989 i litteraturvitenskap ved Columbia University. I 1985 satte han i gang med en serie studier på høyere nivå i semiotikk ved Universitetet i Paris VII (1988–1989) og filosofi ved det Frie Universitet, Berlin. Deretter avla Burgess en høyere grad (D.E.A) i filosofi ved École des Hautes Études en Sciences Sociales, Paris samt en doktorgrad i filosofi med en avhandling om Hegels dialektikk ved Université Francois‐Rabelais de Tours i 2010.


== Karriere og forskning ==
Burgess jobbet som lærer i filosofi ved Den franske skolen i Oslo og amanuensis ved Universitetet i Oslo hvor han foreleste i filosofi 1992-1994 før han tiltrådte som forsker ved Høgskolen i Volda. Her virket han i ulike stillinger fram til 1998. I denne perioden fokuserte han på teoretisk tilnærming til kulturell og nasjonal identitet, med en rekke publikasjoner om norsk nasjonsbygging, kultur- og språkpolitikk. I perioden 1998-2000 var Burgess Jean Monnet Fellow ved European University Institute i Firenze. Her ble fokuset utvidet til å omfatte europeisk identitet og Vicos språkpolitikk. Samtidig innledet han et samarbeid med Institutt for fredsforskning (PRIO). I 2001 tok Burgess over redaktøransvaret for tidsskriftet Security Dialogue ved PRIO. Han gjennomførte en omfattende reform av tidsskriftet og løftet det opp til dets nåværende posisjon som et av verdens fremste tidsskrifter innen sikkerhetsstudier. Fra 2004 – 2011 ledet Burgess PRIOs Sikkerhetsprogram. Hans forskningsfokus i perioden har vært studier av risiko, usikkerhet og sikkerhet, spesielt i kontekst av europeisk politikk. Han argumenterer for at forståelsen av sikkerhet har sitt grunnlag i kultur, samfunn og filosofi. I samme periode har Burgess vært ledende i utviklingen av PRIOs europeiske forskningsportefølje. Han har vært aktivt involvert i finansiering og gjennomføring mer enn 35 norske og europeiske forskningsprosjekter.
Burgess har hatt forskerstilling ved Senter for utvikling og miljø ved Universitetet i Oslo (2003–2004), vært gjesteforsker ved Fondation national de sciences politiques (Sciences Po) 2004-2005, førsteamanuensis ved Collegium Civitas i Warszawa (2007–2010), førsteamanuensis ved Norges teknisk-naturvitenskapelige universitet (NTNU) 2008-2010, og seniorforsker ved Institute for European Studies,  Vrije Universitet i Brussel (2009–2011).


== Bidrag til europeisk forskningspolitikk ==
Siden 2007 har Burgess deltatt aktivt i utforming av europeisk forskningpolitikk omkring sikkerhet. Han var en aktiv deltager i European Security Research and Innovation Forum (ESRIF) og bidro direkte til ESRIFs sluttrapport, publisert i 2009. Han har vært et sentralt medlem av den europeiske kommisjonens arbeidsgruppe på de samfunnsmessige konsekvensene fra sikkerhetsforskning, og har forfattet flere bidrag til forskningspolitikk i EUs 7. rammeverksprogram.


== Privatliv ==
J. Peter Burgess er gift med Karen Lieve Ria Hostens, rådgiver i Norges Røde Kors. Han er far til tre barn, og bor i Oslo. 	


== Bibliografi ==
The Ethical Subject of Security. Geopolitical Reason and the Threat against Europe. London: Routledge, 2011.
A Threat Against Europe? Security, Immigration and Integration (med Serge Gutwirth). Brüssel: VUB Press, 2011.
Handbook of New Security Studies. London: Routledge, 2009.
Promoting Human Security: Ethical, Normative and Educational Frameworks in Western Europe (collective). Paris: UNESCO, 2007.
Ivar Aasen’s Logic of Nation. Toward a Philosophy of Culture. Volda: Høgskulen i Volda, 1999. 2. utgave 2005.
Museum Europa: The European Cultural Heritage between Economics and Politics. Kristiansand: Høyskoleforlaget, 2003.
Den norske pastorale opplysningen. Nye perspektiver på norsk historiografi på 1800-talet Oslo: Abstrakt Forlag, 2003.
Nation, Modernity, Written Culture (med Odd Monsson). Kristiansand. Høyskoleforlaget, 2002.
Den europeiske identiteten og den skandinaviske(med Svein Ivar Angel & Bo Stråth). Volda: Høgskulen i Voldas skriftserie, 2001.
European Security Identities. Contested Understandings of EU and NATO  (med Ola Tunander), Oslo: PRIO, 2000.
Cultural Politics and Political Culture in Postmodern Europe. Amsterdam/Atlanta, Georgia: Rodopi, 1997.
Culture and Rationality. European Frameworks of Norwegian Identity. Oslo: Høyskoleforlaget, 2001.
The Gender of Signs. Essays in Comparative Literature. Volda: Høgskulen i Volda, 1995.


== Eksterne lenker ==
Personlig nettside Arkivert 8. februar 2011 hos Wayback Machine.
Full CV
Personlig blogg Arkivert 29. juli 2012 hos Wayback Machine.
Personside hos Institutt for fredsforskning (PRIO)
Personside ved Centre for Law, Science, Technology and Society
Security Dialogue
PRIO New Security Studies